**DôvodovÁ SPRÁVA**

# A. Všeobecná časť

Návrh zákona, ktorým sa mení zákon č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) v znení neskorších predpisov (ďalej len „návrh zákona“) predkladá do legislatívneho procesu skupina poslancov Národnej rady Slovenskej republiky.

**Hlavným cieľom návrhu zákona je zabezpečiť fungovanie komisie na kontrolu používania informačno-technických prostriedkov** (ďalej len „komisia“), **a to zmenou spôsobu ustanovovania jej členov**.

V súčasnosti má byť komisia vytvorená tak, že dvoch členov komisie volí Národná rada a šiestich členov komisie nominujú Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby, Osobitný kontrolný výbor Národnej rady Slovenskej republiky na kontrolu činnosti Vojenského spravodajstva a Výbor Národnej rady Slovenskej republiky pre obranu a bezpečnosť, pričom každý z uvedených výborov nominuje dvoch členov komisie, a to na základe paritného zastúpenia zo zástupcov vlády a opozície.

Podľa dôvodovej správy k zákonu, ktorý upravuje právomoci komisie, má komisia predstavovať posilnenie kontrolnej právomoci zákonodarného orgánu nad používaním informačno-technických prostriedkov orgánmi výkonnej moci, pričom toto posilnenie zákonodarca označuje za významné. Napriek tomu komisia už 3 roky nie je schopná plniť si svoju funkciu, keďže niektoré výbory si nesplnili svoju povinnosť a nenominovali členov komisie tak, ako im to prikazuje zákon a komisia preto nemohla byť zriadená.

S cieľom nepredlžovať tento neúnosný stav, keď nie je v plnej miere zabezpečená kontrola zásahov do súkromia jednotlivcov informačno-technickými prostriedkami štátnych orgánov, sa navrhuje zmeniť spôsob kreovania komisie a to tak, že jej členmi sa stanú:

1. predseda a podpredseda Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby,
2. predseda a podpredseda Osobitného kontrolného výboru Národnej rady Slovenskej republiky na kontrolu činnosti Vojenského spravodajstva,
3. predseda a podpredseda Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu,
4. predseda a podpredseda Výboru Národnej rady Slovenskej republiky pre obranu a bezpečnosť.

Navrhnutým spôsobom sa tak vyrieši problém s nečinnosťou jednotlivých výborov a zabezpečí sa riadne fungovanie komisie ako kontrolného orgánu výkonnej moci.

Predkladaný návrh zákona nepredpokladá žiadne vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie ani vplyvy na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

**B. Osobitná časť**

**K Čl. I**

K bodu 1

Ide o legislatívno-technickú úpravu, ktorá bezprostredne súvisí s Čl. I bodom 2 tohto návrhu zákona. Keďže sa mení spôsob kreovania komisie, a to tak, že členmi komisie sa stávajú predsedovia a podpredsedovia príslušných výborov Národnej rady Slovenskej republiky, pričom podľa § 48 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov si jednotlivé výbory môžu zvoliť jedného alebo dvoch podpredsedov výboru, presný počet členov komisie sa bude odvíjať od počtu zvolených podpredsedov v príslušných výboroch.

K bodu 2

Doterajší spôsob zriadenia komisie založený na nominácii jej členov príslušnými výbormi Národnej rady Slovenskej republiky sa v praxi ukázal ako neúčinný a problematický. Nie všetky výbory si plnili svoju zákonnú povinnosť nominovať členov komisie, čo malo za následok, že táto komisia je už 3 roky nefunkčná.

Návrh zákona preto mení spôsob kreovania komisie a to tak, že jej členmi sa stanú:

1. predseda a podpredseda Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby,
2. predseda a podpredseda Osobitného kontrolného výboru Národnej rady Slovenskej republiky na kontrolu činnosti Vojenského spravodajstva,
3. predseda a podpredseda Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu,
4. predseda a podpredseda Výboru Národnej rady Slovenskej republiky pre obranu a bezpečnosť.

Predsedu komisie si členovia komisia volia spomedzi seba, avšak len z tých členov komisie, ktorí boli do svojich funkcií vo výboroch navrhnutí politickými stranami alebo politickými hnutiami, ktoré nemajú zastúpenie vo vláde Slovenskej republiky.

Zánik členstva v komisii je spojený najmä so zánikom funkcie predsedu alebo podpredsedu výboru. Ide o množstvo situácií, ktoré vymenúva tak Ústava Slovenskej republiky (Čl. 77, 81 a 81a), ako aj zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, akými sú napr. zánik mandátu poslanca, neuplatňovanie mandátu poslanca, odvolanie z funkcie a ďalšie. Vzdanie sa funkcie člena komisie nie je možné samé osebe, ale len ako dôsledok zániku funkcie predsedu alebo podpredsedu výboru.

K bodom 3 až 6

Ide o legislatívno-technickú úpravu, ktorá bezprostredne súvisí s Čl. I bodom 1 tohto návrhu zákona.

K bodu 7

Prechodným ustanovením sa rieši problém súvisiaci s možným prípadom, ak by sa členom komisie stal ešte pred účinnosťou tohto návrhu zákona aj taký člen, ktorý by nespĺňal podmienky pre členstvo v komisii podľa tohto návrhu zákona.

**K Čl. II**

Navrhuje sa účinnosť predkladaného návrhu zákona so zohľadnením potrebnej dĺžky legisvakančnej lehoty od 1. januára 2020.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu právneho predpisu:** návrh zákona, ktorým sa mení zákon č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh zákona, ktorým sa mení zákon č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*